BMW E39

Αμάξωμα και αισθητική

Η σειρά Ε39 ήταν η τέταρτη γενιά της Σειράς 5. Η εξέλιξή της ξεκίνησε στις αρχές του 1989 και το τελικό ντιζάιν διαμορφώθηκε το 1992 από τον Joji Nagashima και το 1993 εγκρίθηκε για παραγωγή, ενώ η σχετική πατέντα της αισθητικής κατοχυρώθηκε επίσημα στις 20 Απριλίου 1994. Τα πρώτα δοκιμαστικά μοντέλα προ-παραγωγής κατασκευάστηκαν τον Φεβρουάριο του 1995 και η μαζική παραγωγή ξεκίνησε τον Σεπτέμβριο. Το μοντέλο λανσαρίστηκε τον Δεκέμβριο του 1995 στη Γερμανία και στο Ηνωμένο Βασίλειο, ενώ στα άλλα κράτη στις αρχές του 1996. Ειδικότερα στις ΗΠΑ, κυκλοφόρησε την άνοιξη του 1996, ως μοντέλο 1997 και αρχικά διατέθηκε αποκλειστικά στις εκδόσεις 528i και 540i, ενώ σύντομα προστέθηκε και η κορυφαία έκδοση BMW M5.  
Αρχικά η Ε39 διατέθηκε μόνο ως 4-πορτο sedan 3 όγκων, ενώ η παραγωγή της Ε34 Touring (station wagon) είχε παραταθεί έως τον Ιούνιο του 1996. Τελικώς, μόλις τον Ιούνιο του 1996 κυκλοφόρησε η 5-πορτη Ε39 Touring, η οποία μάλιστα έφερε το παραδοσιακό σχήμα L στα πίσω φώτα. Η εκδοχή Touring προσφερόταν σε συνδυασμό με όλα τα μηχανικά σύνολα, εκτός από την Μ5.
Η αισθητική της BMW E39 ήταν μια περαιτέρω βελτίωση και εξέλιξη της νέας αισθητικής του λεγόμενου «σχήματος δελφινιού», που είχε εισαχθεί το 1990 με την Σειρά 3 E36 και εξελιχθεί περαιτέρω το 1994 με την Σειρά 7 E38, καθώς οι στρογγυλοί δίδυμοι προβολείς ήταν πλέον πίσω από ένα καμπυλωτό γυαλί. Αν και η Σειρά 5 E39 παρέπεμπε εμφανισιακά περισσότερο στην Σειρά 7 Ε38, με την οποία μοιραζόταν τη βασική δομή του σασί και την ηλεκτρονική τεχνολογία, ωστόσο έδειχνε πολύ πιο σπορ, με πιο στρογγυλευμένα εμπρός και πίσω φώτα, προφυλακτήρες και, γενικότερα, γωνίες του αμαξώματος. Είναι εντυπωσιακό ότι αν και το μεταξόνιο είχε μεγαλώσει κατά 68 χιλιοστά και το συνολικό μήκος κατά 55 χιλιοστά ως προς την προκάτοχο Σειρά 5 E34, το έντονα καμπυλωτό ντιζάιν την έκανε να δείχνει στον εξωτερικό παρατηρητή κάπως μικρότερη από την Ε34.
Ιδιαίτερα μεγάλη έμφαση είχε δοθεί και στην αεροδυναμική του αυτοκινήτου, καθώς στις βασικές εκδόσεις της E39 ο αεροδυναμικός συντελεστής Cd ήταν μόλις 0,27 - τιμή κορυφαία ακόμα και σήμερα. Οι 528i και 540i είχαν συντελεστή 0,28 και 0,31 αντίστοιχα. Επίσης, η E39 ήταν η πρώτη στην ιστορία Σειρά 5 που έκανε χρήση εξαρτημάτων από αλουμίνιο στην μπροστινή ανάρτηση, ενώ και η αναλογία χρήσης αλουμινίου στο πλαίσιο του αμαξώματος είχε αυξηθεί σημαντικά στην E39, με αποτέλεσμα τη σημαντική μείωση του βάρους. Όλα αυτά είχαν ως αποτέλεσμα και την περαιτέρω βελτίωση των επιδόσεων του μοντέλου.
Σε αντίθεση με την προκάτοχό της, δεν υπήρξε 4-κίνητη έκδοση στην E39. Η προαιρετική τετρακίνηση επανήλθε στο επόμενο μοντέλο, την BMW Ε60, υπό την επωνυμία xDrive.

Μ5

Στο Σαλόνι Αυτοκινήτου της Γενεύης τον Μάρτιο του 1998, παρουσιάστηκε η έκδοση M5 της E39 και η παραγωγή της ξεκίνησε τον Οκτώβριο του ίδιου έτους. Ήταν η πρώτη στην ιστορία BMW M5 με κινητήρα V8, αντί για 6-κύλινδρους σε σειρά, που έφεραν οι παλαιότερες Μ5. Ο κωδικός του κινητήρα ήταν S62B50 και για την ακρίβεια ήταν 32-βάλβιδος V8, κυβισμού 4.941 cm³, ισχύος 400 hp στις 6.600 στροφές / λεπτό και ροπής 500 N·m στις 3.800 στροφές / λεπτό. Η επιτάχυνση 0-100 km/h ερχόταν σε μόλις 5,3 δευτερόλεπτα, ενώ η τελική ταχύτητα περιοριζόταν ηλεκτρονικά στα 250 km/h, αν και χωρίς τον κόφτη θα έφτανε τα 300 km/h.
Προσφερόταν αποκλειστικά στη σεντάν εκδοχή αμαξώματος. Διατηρήθηκε στην παραγωγή έως το 2003 και συνολικά κατασκευάστηκαν 20.482 αντίτυπα της E39 M5.

Ανανέωση του 2000

Τον Σεπτέμβριο του 2000, το μοντέλο υπέστη μια ελαφρά ανανέωση στην εξωτερική αισθητική, με πιο διάφανα κρύσταλλα στα εμπρός και πίσω φώτα. Επίσης, τα πίσω φώτα απέκτησαν LED (Light Emitting Diodes / Δίοδοι Εκπομπής Φωτός) και τα μπροστινά φώτα ομίχλης έλαβαν ένα πιο στρογγυλό ντιζάιν. Υπήρξαν και αναβαθμίσεις στα ηλεκτρονικά, όπως στον κλιματισμό και στα ηλεκτρικά παράθυρα, ενώ το προαιρετικό σε όλες τις εκδόσεις σύστημα δορυφορικής πλοήγησης απέκτησε μια νέα και μεγαλύτερη οθόνη.

Θωρακισμένη έκδοση

Η έκδοση 540i προσφερόταν επίσημα και με προαιρετική εργοστασιακή ειδική θωράκιση, υπό την ονομασία 540i Protection, και συγκεκριμένα με αλεξίσφαιρα τζάμια και ενισχύσεις στο αμάξωμα. Το βάρος είχε αυξηθεί κατά 130 κιλά, έναντι των στάνταρ 540i sedan.